b'\n_START_ARTICLE_\nVelika nagrada Belgije 1937\n_START_SECTION_\nPred dirko\n_START_PARAGRAPH_\nNa ra\xc4\x8dun ameri\xc5\xa1ke dirke Vanderbilt Cup, ki je bila potekala \xc5\xa1est dni prej, je bilo na dirko prijavljenih le deset dirka\xc4\x8dev. Mo\xc5\xa1tvo Mercedes-Benza je na\xc4\x8drtovalo, da bi na ameri\xc5\xa1ko dirko poslalo Hermanna Langa in Rudolfa Caracciolo, toda organizatorji belgijske dirke so \xc5\xbeeleli, da vsaj eden od zvezdnikov Mercedesovega mo\xc5\xa1tva nastopi tudi v Belgiji, tako je mo\xc5\xa1tvo poslalo na dirko Langa, Manfreda von Brauchitscha in rezervnega dirka\xc4\x8da Christiana Kautza._NEWLINE_Von Brauchitsch je na prostem treningu do\xc5\xbeivel huj\xc5\xa1e tr\xc4\x8denje, ko je prepozno zaviral za ovinek Ancienne Douanne, ki je zanka ob znamenitem ovinku Eau Rouge. Dirkalnik je ve\xc4\x8dkrat prevrnilo, nato pa je na kolesih pristal na travniku ob stezi. Von Brauchitsch je pri tem utrpel le manj\xc5\xa1e udarnine in ureznino na rami. Proti priporo\xc4\x8dilom zdravnika se je tretji dan prostih treningov ponovno odpravil na stezo in odpeljal najhitrej\xc5\xa1i krog treningov s \xc4\x8dasom 5:11, zaradi \xc4\x8desar je veljal za glavnega favorita dirke.\n_START_SECTION_\nDirka\n_START_PARAGRAPH_\nDvajset minut pred \xc5\xa1tartom je za\xc4\x8del pu\xc5\xa1\xc4\x8dati hladilnik na von Brauchitschevem dirkalniku. Mercedesovi mehaniki so na \xc5\xa1tartni vrsti uspeli dirkalnik popraviti, toda med tem se je \xc5\xbee preve\xc4\x8d ohladil, da bi lahko v\xc5\xbegal. \xc5\xa0tart dirke je z zamahom s \xc5\xa1tartno zastavico oznanil sam kralj Leopold, toda Mercedesovi mehaniki so \xc5\xa1e vedno zaganjali von Brauchitschev dirkalnik. Vsi tekmeci so se mu uspeli izogniti po levi ali desni strani nato pa je uspel \xc5\xa1tartati tudi von Brauchitsch. Vodil je Hans Stuck, sledili pa so mu \xc5\xa1e Raymond Sommer, Rudolf Hasse, Lang in Hermann Paul M\xc3\xbcller. Po koncu prvega kroga je von Brauchitsch zavil v bokse, da so mu o\xc4\x8distili vetrobransko steklo in dirkalna o\xc4\x8dala od olja, ki je kapljalo iz M\xc3\xbcllerjevega dirkalnika. Carlo Felice Trossi je odstopil v tretjem krogu zaradi okvare motorja, v tem krogu je Stuck postavil nov rekord steze, krog kasneje ga je popravil von Brauchitsch, v sedmem krogu pa ponovno Stuck, ki sta mu sledila le Lang in Hasse, ostali so \xc5\xbee bolj zaostali._NEWLINE_Zelo hitro dirkanje pa je pustilo posledice na pnevmatikah, saj je moral v osmem krogu do tedaj vodilni Stuck na postanek v bokse na menjavo gum, saj je imel na eni od pnevmatik uni\xc4\x8den profil. S tem je vodstvo prevzel Lang, ki sta mu sledila Hasse in Kautz. Lang je vodil le \xc5\xa1tiri kroge, kajti v enajstem krogu je moral tudi on na postanek v bokse na dolivanje goriva in menjavo gum. V dvanajstem krogu je tako vodil Hasse, sledili so mu Lang, Kautz, Stuck, M\xc3\xbcller, von Brauchitsch in Sommer. M\xc3\xbcller je moral odstopiti v \xc5\xa1tirinajstem krogu zaradi okvare \xc4\x8drpalke za olje. Hasse, ki je bil na taktiki enega postanka v boksih, je z novim rekordom steze uspel narediti razliko petin\xc5\xa1tiridesetih sekund pred sedemnajstim krogom, ko je moral tudi on v bokse. S tem je vodstvo ponovno prevzel Lang, ki je takoj postavil nov rekord steze v \xc5\xbeelji, da bi naredil razliko do ostalih. V devetnajstem krogu je Stuck opravil svoj drugi postanek v boksih, s \xc4\x8dimer je drugo mesto prevzel Hasse._NEWLINE_Lang je izgubil veliko \xc4\x8dasa, ko je v triindvajsetem krogu peljal s predrto pnevmatiko proti boksom na menjavo gum. V \xc5\xa1tiriindvajsetem krogu je vodil Hasse, sledili so mu Lang, Stuck, Kautz, von Brauchitsch in Sommer. Lang je ob dirkanju s predrto pnevmatiko po\xc5\xa1kodoval zadnji del svojega dirkalnika, zato se je dirkalnik obna\xc5\xa1al nenavadno. Plesal je po celotni \xc5\xa1irini steze, pri tem je skoraj tr\xc4\x8dil v eno od dreves ob dirkali\xc5\xa1\xc4\x8du. Ena od povezav na zadnjem vzmetenju se je delno prelomila, zato je ob vsakem pospe\xc5\xa1evanju dirkalnik zaplesal. Zaradi tega je moral Lang nekoliko upo\xc4\x8dasniti in v tridesetem krogu je spustil Stucka mimo brez boja. Von Brauchitsch je v dvaintridesetem krogu odstopil zaradi okvare motorja s petega mesta. Ob za\xc4\x8detku zadnjega kroga je imel Hasse minuto prednosti pred Stuckom in je prednost z lahkoto ob dr\xc5\xbeal do cilja, \xc5\xa1e minuto je zaostajal Lang, ob koncu skoraj tri minute za zmagovalcem. Kautz je uspel re\xc5\xa1iti \xc4\x8detrto mesto, \xc4\x8deprav je kar dvakrat zapeljal s steze, peti in zadnji uvr\xc5\xa1\xc4\x8deni pa je bil Sommer s krogom zaostanka. Za Hasseja je bila to prva in edina zmaga na dirkah za Veliko nagrado.'